**"We Will Rock You"** é a primeira canción do álbum *News of the World*, de Queen, composta par Brian May, que saíu en 1977. É unha das cancións máis populares do grupo; é frecuente escoitala en competicións deportivas e foi reinterpretada con frecuencia por diversos artistas.

Historia
--------

*We Will Rock You* e *We Are the Champions* están escritas como resposta a un concerto do groupo que se celebrou en Stafford en 1977. Á fin deste concerto, o público da sala comezou a cantar *You'll Never Walk Alone* no canto de aplaudir, o cal deixou abraiados os membros do grupo. Por este motivo decidiron escribir uns himnos que puidesen ser cantados a coro pola multitude. Brian May compuxo *We Will Rock You* baseándose nesta idea, creando unha canción simple que se puidese aprender de xeito doado. Agás un solo de guitarra de trinta segundos de Brian May, a canción, dunha duración de dous minutos, está interpretada a cappella con dous golpes cos pés e un coas mans seguidos dunha pausa para marcar o ritmo sobre un compás a catro tempos. O refrán é "We will, we will rock you" (*"Ímoste sacudir"*) repetido dúas veces.

O grupo utiliza a técnica da regravación para gravar os golpes dos pés e das mans, así como un efecto de cámara de eco para dar a impresión de que participan moitas persoas. Ademais, realizouse un bucle para repetir tres veces a derradeira frase do solo de guitarra de Brian May.

A canción está moi estreitamente asociada a *We Are the Champions*. Trátase das dúas primeiras cancións do álbum *News of the World* e tamén saíron xuntas na versión de sinxelo e en dobre sinxelo en 1977. Ademais, o grupo tocábaas unha despois da outra para pechar os seus concertos. Ao pouco da saída do álbum, as radios tamén colleron o hábito, nalgúns países, de emitilas consecutivamente. Era frecuente que o grupo abrise algún concerto cunha versión da canción cun tempo máis rápido, o que se pode apreciar mesmo en álbums en vivo como *Live Killers*, *Queen Rock Montreal* e *Queen on Fire: Live at the Bowl*.

Repercusión
-----------

A canción figura no posto 338 da lista das 500 cancións máis grandes de todos os tempos da revista *Rolling Stone* na súa edición de 2010, e entrou no Grammy Hall of Fame en decembro de 2008.

O grupo norteamericano Warrant utilizouna para a banda orixinal da película *Gladiator* (1992). O grupo xuvenil británico Five interpretouna en 2000 coa colaboraciónn de Brian May e Roger Taylor, e esta versión chegou ao cumio das listas de sinxelos do Reino Unido. Na película norteamericana *Destino de cabaleiro* ("A Knight's Tale"), de 2001, utilízase tamén, dun xeito voluntariamente anacrónico, durante un torneo medieval.

Os golpes dobres dos pés e das mans foron utilizados novamente por Queen + Paul Rodgers na canción *Still Burnin'*, do álbum *The Cosmos Rocks* (2008). O grupo Daft Punk remesturouna para o videoxogo *DJ Hero*, saído en 2009, baixo o título de *We Will (Robot) Rock You*. Tamén realizou unha peza híbrida de *We Will Rock You* e *I Want It All* o grupo *Armageddon*, antigo nome dos Terror Squad, para a banda orixinal do filme *Sucker Punch* (2011).

Foi interpretada en directo por Axl Rose con ocasión do *Freddie Mercury Tribute*. Tamén U2 a interpretou en varios concertos da súa xira *PopMart Tour*. Anastacia interpretouna con May e Taylor nun concerto en 2003. My Chemical Romance tocouna con Brian May no Reading Festival en 2011. Jessie J interpretouna con May e Taylor na cerimonia de clausura dos Xogos Olímpicos de 2012. 

Ademais, a canción utilízase tamén no videoxogo Pro Evolution Soccer 2, saído en 2002.

Notas
-----

1. ↑  Entrevista con Tom Browne para BBC Radio 1.
2. ↑  Brian May, "Staming on piano's?" Arquivado 22 de xullo de 2012 en Archive.is, en *Brianmay.com* (consultado o 8 outubro de 2012) *(en inglés)*.
3. ↑  "Queen's Brian May Rocks Out to Physics", National Public Radio (consultado o 8 outubro de 2012) *(en inglés)*.
4. ↑  Greg Prato, "We Are the Champions – Song Review", en *Allmusic*, Rovi Corporation (consultado o 8 de outubro de 2012) *(en inglés)*.
5. ↑  (inglés) "12-Inch Single Joins 2 Queen Hits", *Billboard*,‎ 17 de decembro de 1977, p. 72.
6. ↑  (inglés) "500 Greatest Songs of All Time – 338 – Queen, 'We Will Rock You'" Arquivado 12 de abril de 2016 en Wayback Machine. en *Rollingstone.com*, Jann S. Wenner (consultado o 7 de outubro de 2012).
7. ↑  (inglés) "Queen enter Grammy Hall of Fame", BBC (consultado o 7 de outubro de 2012).
8. ↑  (inglés) "Queen", en *Officialcharts.com* (consultado o 8 de outubro de 2012).
9. ↑  (inglés) "We Will Rock You", en *U2gigs.com* (consultado o 8 outubro de 2012).
10. ↑  (inglés) "My Chemical Romance joined by Queen's Brian May at Reading Festival", NME (consultado o 8 de outubro de 2012).
11. ↑  (inglés) "Olympics Closing Ceremony: Jessie J Joins Queen For 'We Will Rock You' Performance", en *Capitalfm.com* (consultado o 8 de outubro de 2012).

|  |  |
| --- | --- |
| Control de autoridades | 
* Wd: Q326487
* AllMusic: mc0002467711
* EBID: ID
* MusicBrainz: ID

 |